Sophie Løhde (V), 2023-04-14:
Med lovforslaget her tager vi nogle væsentlige skridt i forhold til at skabe rammerne for, at vi bedre kan styrke det nære sundhedsvæsen.
Jeg er meget enig med de ordførere, der siger, at det jo ikke er gjort med lovforslaget her.
Med lovforslaget her tager vi for det første jo initiativ til, at vi skaber den juridiske ramme for, at vi nu kan få lavet en egentlig kvalitetsplan for det nære sundhedsvæsen.
Det kan lyde lidt uhåndgribeligt: Hvad er en kvalitetsplan for det nære sundhedsvæsen?
Men det betyder jo konkret, at vi nu kan lave kvalitetsstandarder med krav og anbefalinger til primært de kommunale sundhedsydelser og dermed jo også sikre en langt mere ensartet kvalitet på tværs af landet og muliggøre, at flere opgaver kan løses i det nære sundhedsvæsen i stedet for på sygehusene, altså langt tættere på borgeren og nogle gange også helt ude i borgerens eget hjem.
Kvalitetsstandarderne skal konkret udarbejdes af Sundhedsstyrelsen, og de første to områder er allerede undervejs.
Det ene, om de kommunale akutfunktioner, er i offentlig høring lige nu, og den anden handler om patientrettede forebyggelsestilbud for borgere med kroniske sygdomme.
Vi har med sundhedsaftalen også afsat penge til det.
Det skal sikre, at der er en langt tættere sammenhæng mellem indsatsen i kommunen i almen praksis og på sygehusene.
Desuden ønsker vi fra regeringens side at øge kommunernes muligheder for at samarbejde om den kommunale hjemmesygepleje og akutfunktioner.
Kommunerne kan allerede nu samarbejde om at udføre selve opgaven, og nu vil vi så også give dem muligheder for at kunne samarbejde om selve visitationen af hjemmesygeplejen, herunder også indsatsen som led i akutfunktionen.
Elementet her i lovforslaget er ikke en del af den sundhedsaftale, der blev indgået tilbage i maj måned.
Til gengæld er fælles visitation afprøvet på forsøgsbasis i et samarbejde mellem tre kommuner, der har lavet det her som led i et frikommuneforsøg, og de tre kommuner oplever at spare tid og sagsbehandlingsskridt, og nu får alle kommuner i hele Danmark altså den samme mulighed for at kunne gøre det.
Så er vi også fra regeringens side meget optaget af at sikre, at alle danskere skal have en læge tæt på, hvor de bor.
Det er ikke noget, der bare klares med et snuptag; det kræver en bred indsats.
Og jeg synes, at vi med lovforslaget her tager tre væsentlige initiativer på vej mod at sikre en bedre lægedækning.
For det første vil vi gerne give regionerne nogle mere frie rammer til at kunne etablere og drive regionsklinikker.
Vi foreslår, at reglerne ændres, så regionerne stadig har mulighed for at gennemføre et udbud, men ikke længere skal gøre det, før man opretter en regionsklinik.
Derudover ophæver vi tidsbegrænsningen på regionsklinikker på 6 år.
Den erstattes med en regel om, at regionerne, når regionsklinikkerne har været etableret i mindst 4 år, skal overdrage klinikken på rimelige vilkår til en kvalificeret praktiserende læge, hvis der er en sådan, som udtrykker aktivt ønske herom.
For det andet vil vi med lovforslaget her give regionerne mulighed for at kunne yde et økonomisk tilskud i form af et særligt vederlag til praktiserende læger i områder med særlig store udfordringer med lægemangel.
Det skal ske ved en aftale mellem regionen og den praktiserende læge, mod at lægen tager væsentlig flere patienter ind enten i en periode eller permanent.
Dermed styrker vi også regionernes muligheder for at kunne sikre, at alle har en læge tæt på, og vi styrker lægernes incitament til at etablere sig og drive praksis i områder med lægemangel.
For det tredje foreslår vi, at det bliver muligt at fastsætte regler om henholdsvis processen for fastsættelse af kriterier og kriterier for fordelingen af uddannelsesforløb i speciallægeuddannelsen.
I dag er det sådan, at det er de regionale videreuddannelsesråd, som fordeler uddannelsesforløbene i speciallægeuddannelsen, og sådan vil det fortsat være med de foreslåede regler, men med lovforslaget her vil den til enhver tid siddende indenrigs- og sundhedsminister få mulighed for også at kunne fastsætte nationale kriterier for fordelingen af uddannelsesforløb, som i relevant omfang skal indgå i regionernes konkrete fordeling.
På den måde bliver det muligt at sætte en retning for fordelingen af lægelige ressourcer, og det er dermed en ny mulighed for at bidrage til at kunne understøtte en bedre lægedækning.
Og i sidste ende er en bedre lægedækning en væsentlig forudsætning for at kunne nedbringe den alt for store geografiske og sociale ulighed, vi har i sundhedsvæsenet.
Men jeg synes, det er et godt og et vigtigt skridt på vejen.
Med de ord vil jeg takke for den positive modtagelse fra Folketingets partier.